OBRAZLOŽITVENI MEMORANDUM

1. OZADJE PREDLOGA

Unija je pogodbenica Mednarodne konvencije za ohranitev tunov v Atlantiku (v nadaljnjem besedilu: Konvencija). Modroplavuti tun je najpomembnejša vrsta, ki je v pristojnosti Mednarodne komisije za ohranitev tunov v Atlantiku (v nadaljnjem besedilu: ICCAT), in je trenutno edina, ki je predmet večletnega načrta za obnovo staleža. Ta prenos se nanaša na ključne določbe v načrtu za obnovo staleža, ki so bile predmet obširnih razprav in so bile sprejete na letnem zasedanju ICCAT novembra 2012 v okviru Priporočila 12-03.

Na 16. posebnem zasedanju leta 2008 je ICCAT, ustanovljena s Konvencijo, sprejela Priporočilo 08-05 za vzpostavitev novega načrta za obnovo staleža modroplavutega tuna v vzhodnem Atlantiku in Sredozemskem morju, ki nadomešča prejšnji načrt za obnovo staleža, sprejet leta 2006. Uredba Sveta (ES) št. 302/2009[1] je bila sprejeta v pričakovanju, da se bo Priporočilo 08-05 začelo uporabljati.

Na 17. posebnem zasedanju leta 2010 je ICCAT sprejela Priporočilo 10-04 o spremembi večletnega načrta za obnovo staleža modroplavutega tuna. Za obnovo staleža Priporočilo 10-04 določa dodatno zmanjšanje celotnega dovoljenega ulova, strožji ukrepi za zmanjšanje ribolovne zmogljivosti in strožji nadzorni ukrepi, zlasti za prenos in postopke reje v mrežasti kletki; za leto 2012 predvideva tudi dodatno mnenje Stalnega odbora za raziskave in statistiko o ugotavljanju drstišč in oblikovanju zaščitenih območij.

Na posebnem zasedanju leta 2012 je ICCAT sprejela Priporočilo 12-03 o spremembi večletnega načrta za obnovo staleža modroplavutega tuna. Za boljšo prilagoditev ribolovne sezone dejavnosti flote Priporočilo 12-03 določa spremembo „odprtih“ ribolovnih sezon, ki se razlikujejo od „zaprtih“ ribolovnih sezon iz člena 7 Uredbe Sveta 302/2009, kakor je bil spremenjen s členom 1(6) Uredbe (EU) št. 500/2012[2]. Poleg tega so bili dejanski datumi, ko je ribolov dovoljen s plovili z zaporno plavarico, plovili za prevoz vabe in plovili, ki lovijo s panulo, spremenjeni. Da bi preprečili negotovost glede navedenih orodij, za katera se ne uporabljajo nobena posebna pravila za ribolovno sezono, je bilo treba vključiti tudi določbo, ki izrecno dovoli lovljenje z vsemi drugimi orodji vse leto.

Obstajajo pa številni ugovori pogodbenic ICCAT k temu priporočilu, ki so upočasnili začetek njegove veljavnosti, in sicer najverjetneje do avgusta 2013. Vendar pa so se ti ugovori nanašali na dodelitev celotnih dovoljenih ulovov in ne zadevajo ribolovnih sezon. Poleg tega so na nedavnem srečanju med dvema zasedanjema v Sevilji (18.–20. februarja 2013) pogodbenice ICCAT izrazile namero za izvajanje določb Priporočila 12-03, vključno z novo ribolovno sezono za ribiška plovila z zapornimi plavaricami (26. maja do 24. junija), kot je določeno v odstavku 22 Priporočila.

Kar zadeva ribolovno sezono 2013, je Svet v Uredbi Sveta (EU) št. 40/2013[3] o določitvi ribolovnih možnosti, ki so na voljo v vodah EU in ki so plovilom EU na voljo v nekaterih vodah zunaj EU, za nekatere staleže rib in skupine staležev rib, za katere veljajo mednarodna pogajanja ali sporazumi, za leto 2013 že določil, da bo ribolovna sezona za plovila, ki lovijo z zaporno plavarico, od 26. maja 2013 do 24. junija 2013, da bi imele države članice dovolj časa za načrtovanje. V navedeni uredbi je bila obravnavana samo ribolovna sezona plovil, ki lovijo z zaporno plavarico, zaradi njene časovne opredeljenosti in pomena tega orodja zaradi njegove višje ribolovne zmogljivosti in preteklih primerov neskladnosti.

Do celovitega izvajanja Priporočila 12-03 in njegovega začetka veljavnosti je torej treba spremeniti določbe, ki se nanašajo na ribolovne sezone iz Uredbe Sveta 302/2009, da bi zagotovili učinkovito ohranjanje staleža modroplavutega tuna z zagotavljanjem upoštevanja teh novih ribolovnih sezon ter poenostavitev izvršilnih ukrepov in zagotovitev pravne varnosti glede ribolovne sezone.

Zaradi teh razlogov in tudi, da bi državam članicam omogočili ustrezno opredelitev načrtov na področju ribolova, zmogljivosti in inšpekcijskih pregledov, ki so povezani z ribolovnimi sezonami, ter izpolnjevanje obveznosti poročanja, je treba čim prej spremeniti navedene določbe in uporabiti te spremembe z retroaktivnim učinkom od 1. januarja 2013 dalje.

Uredbo (ES) št. 302/2009 bi bilo zato treba ustrezno spremeniti.

2. REZULTATI POSVETOVANJ Z ZAINTERESIRANIMI STRANMI IN OCEN UČINKA

Usmerjevalna skupina za načrt skupne uporabe za modroplavutega tuna se je z državami članicami, ki jih zadeva ta ribolov (Ciper, Španija, Francija, Grčija, Italija, Malta in Portugalska), na sedežu Evropske agencije za nadzor ribištva v Vigu 11. decembra 2012 posvetovala o potrebi po razjasniti datumov ribolovne sezone. Vse se strinjajo, da je treba uvesti datume, opredeljene v točkah od 21 do 26 Priporočila 12-03 ICCAT o spremembi Priporočila ICCAT za vzpostavitev večletnega načrta za obnovo staleža modroplavutega tuna v vzhodnem Atlantiku in Sredozemskem morju.

3. PRAVNI ELEMENTI PREDLOGA

Cilj predloga je, da se v pravo EU prenese priporočilo, ki je bilo sprejeto v okviru ICCAT, s spremembo Uredbe Sveta št. 302/2009 v zvezi z ribolovnimi sezonami za orodja, s katerimi se lovi modroplavuti tun. Omejeno področje uporabe tega predloga pomeni, da je ta potreben za zagotovitev hitrega sprejetja uredbe pred začetkom ribolovne sezone 2013.

Predlog

UREDBA EVROPSKEGA PARLAMENTA IN SVETA

o spremembi Uredbe Sveta (ES) št. 302/2009 o vzpostavitvi večletnega načrta za obnovo staleža modroplavutega tuna v vzhodnem Atlantiku in Sredozemskem morju

EVROPSKI PARLAMENT IN SVET EVROPSKE UNIJE STA –

ob upoštevanju Pogodbe o delovanju Evropske unije, zlasti člena 43(2) Pogodbe,

ob upoštevanju predloga Evropske Komisije,

po posredovanju osnutka zakonodajnega akta nacionalnim parlamentom,

ob upoštevanju mnenja Evropskega ekonomsko-socialnega odbora[4],

v skladu z rednim zakonodajnim postopkom,

ob upoštevanju naslednjega:

(1) Unija je pogodbenica Mednarodne konvencije za ohranitev tunov v Atlantiku (v nadaljnjem besedilu: Konvencija).

(2) Na 16. posebnem zasedanju leta 2008 je Mednarodna komisija za ohranitev tunov v Atlantiku (v nadaljnjem besedilu: ICCAT), ustanovljena s Konvencijo, sprejela Priporočilo 08-05 za vzpostavitev novega načrta za obnovo staleža modroplavutega tuna v vzhodnem Atlantiku in Sredozemskem morju, ki nadomešča prejšnji načrt za obnovo staleža iz leta 2006. Uredba (ES) št. 302/2009[5] je bila sprejeta za izvajanje navedenih mednarodnih ohranitvenih ukrepov na ravni Unije.

(3) Na 17. posebnem zasedanju leta 2010 je ICCAT sprejela Priporočilo 10-04 o spremembi večletnega načrta za obnovo staleža modroplavutega tuna. Uredba (ES) št. 302/2009 je bila nato spremenjena z Uredbo (EU) št. 500/2012[6] za izvajanje teh revidiranih mednarodnih ohranitvenih ukrepov na ravni Unije.

(4) Na 18. posebnem zasedanju leta 2012 je ICCAT sprejela Priporočilo 12-03 o ponovni spremembi večletnega načrta za obnovo staleža modroplavutega tuna. Za boljšo prilagoditev ribolovnih sezon dejavnosti flot Priporočilo 12-03 določa spremembo ribolovnih sezon, ki so zdaj opredeljene kot odprte sezone, v nasprotju z zaprtimi sezonami, navedenimi v prejšnjih priporočilih ICCAT. Poleg tega so bili dejanski datumi, ko je ribolov dovoljen s plovili z zaporno plavarico, plovili za prevoz vabe in plovili, ki lovijo s panulo, spremenjeni. Da bi preprečili negotovost glede navedenih orodij, za katera se ne uporabljajo nobena posebna pravila za ribolovne sezone, je bilo treba vključiti tudi določbo, ki izrecno dovoljuje lovljenje z vsemi drugimi orodji vse leto.

(5) Do začetka veljavnosti Priporočila 12-03 ICCAT in njegovega celovitega izvajanja bi bilo treba določbe iz Uredbe 302/2009 čim prej spremeniti in uporabiti te spremembe z retroaktivnim učinkom od začetka leta 2013 dalje, da se zagotovi učinkovito ohranjanje staleža modroplavutega tuna, pravna varnost glede zadevnih ribolovnih sezon in da bi državam članicam omogočili ustrezno opredelitev načrtov na področju ribolova, zmogljivosti in inšpekcijskih pregledov ter izpolnjevanje drugih obveznosti poročanja –

SPREJELA NASLEDNJO UREDBO:

Člen 1

Člen 7 Uredbe (ES) št. 302/2009 se nadomesti z naslednjim:

„Člen 7

Ribolovne sezone

1. Ribolov modroplavutega tuna s plovili za pelagični ribolov s parangali, daljšimi od 24 m, v vzhodnem Atlantiku in Sredozemskem morju dovoli v obdobju od 1. januarja do 31. maja, razen na območju, razmejenem z 10° Z na zahodu in 42° S na severu, kjer se tak ribolov dovoli od 1. avgusta do 31. januarja.

2. Ribolov modroplavutega tuna s plovili z zaporno plavarico se v vzhodnem Atlantiku in Sredozemskem morju dovoli v obdobju od 26. maja do 24. junija.

3. Ribolov modroplavutega tuna s plovili za prevoz vabe in plovili, ki lovijo s panulo, se v vzhodnem Atlantiku in Sredozemskem morju dovoli v obdobju od 1. julija do 31. oktobra.

4. Ribolov modroplavutega tuna s plovili s pelagičnimi vlečnimi mrežami se v vzhodnem Atlantiku dovoli v obdobju od 16. junija do 14. oktobra.

5. Športni in rekreacijski ribolov modroplavutega tuna se v vzhodnem Atlantiku in Sredozemskem morju dovoli v obdobju od 16. junija do 14. oktobra.

6. Ribolov modroplavutega tuna z ostalimi orodji, ki niso navedena v odstavkih 1 do 5, se dovoli vse leto.“

Člen 2

Ta uredba začne veljati tretji dan po objavi v Uradnem listu Evropske unije. Uporablja se od 1. januarja 2013.

Ta uredba je zavezujoča v celoti in se neposredno uporablja v vseh državah članicah.

V Bruslju,

Za Evropski parlament Za Svet

Predsednik Predsednik

[1] UL L 96, 15.4.2009.

[2] UL L 157, 16.6.2012.

[3] UL L 23, 25.1.2013.

[4] UL C , , str. .

[5] UL L 96, 15.4.2009.

[6] UL L 157, 16.6.2012.